GLOBAL บวกเกือบ 2% กูรู้ชี้ได้อานิสงส์มาตรการกระตุ้นกำลังซื้อรากหญ้าสูงสุด
GLOBAL บวกเกือบ 2% ณ เวลา 11.08 น. ราคาอยู่ที่ 11.90 บ. บวก 0.20 บ. หรือ 1.71% สูงสุดที่ 12 บ. ต่ำสุดที่ 11.70 บ. มูลค่าซื้อขายที่ 49.52 ลบ. โดย บล.เอเชีย เวลท์ ให้ราคาเป้าหมายปี 59 ที่ 13.30 บ. เนื่องจากเป็นหุ้นที่จะได้รับประโยชน์จากมาตรการที่จะออกมาสนับสนุนภาคอสังหาฯ
2 ต.ค. 2558

ผู้สื่อข่าวรายงานว่า ราคาหุ้นบริษัท สยามโกลบอลเฮ้าส์ จำกัด (มหาชน) หรือ GLOBAL ณ เวลา 11.08น. ราคาอยู่ที่ 11.90 บาท บวก 0.20 บาท หรือ 1.71% สูงสุดที่ 12 บาท ต่ำสุดที่ 11.70 บาท มูลค่าซื้อขายที่ 49.52 ล้านบาท ขณะที่ดัชนีตลาดหุ้นไทยโดยรวมบวก 0.15%

 
บล.เอเชีย เวลท์ ระบุในบทวิเคราะห์ (2 ต.ค.) แนะหุ้นเด่นวันนี้ GLOBAL ราคาเป้าหมาย AWS ปี 59 ที่ 13.30 บาท เนื่องจากเป็นหุ้นที่จะได้รับประโยชน์จากมาตรการที่จะออกมาสนับสนุนภาคอสังหาริมทรัพย์ที่จะประกาศเร็วๆ นี้ โดยจะเกี่ยวข้องกับการลดหย่อนอัตราภาษีที่เกี่ยวข้องกับการโอนบ้านรวมถึงการผ่อนคลายเงื่อนไขการปล่อยสินเชื่อบ้านมากขึ้น จะเป็นผลบวกต่อการเติบโตของยอดขายของ GLOBAL
นอกจากนี้ บริษัทได้ประกาศว่า บริษัท โกลบอลเฮ้าส์ อินเตอร์เนชั่นแนล จำกัด ซึ่งเป็นบริษัทย่อยถือหุ้นโดย GLOBAL ในสัดส่วน 50% ได้เข้าไปลงทุนในบริษัท สุวันนี โฮมเซ็นเตอร์ ด้วยการเข้าไปถือหุ้นในสัดส่วน 40% (จะปรับลดลงเหลือ 34% หลังบริษัทดังกล่าว lPO ในตลาดหลักทรัพย์ของลาวภายในสิ้นปีนี้) ซึ่งเป็นผู้นำตลาดที่มีชื่อเสียงในธุรกิจจัดจำหน่ายสินค้าวัสดุก่อสร้างและสินค้าตกแต่งบ้านในตลาดสาธารณรัฐประชาชนลาว
ทั้งนี้ดีลดังกล่าวเป็นครั้งแรกของบริษัทที่ประกาศการเข้าลงทุนในบริษัทต่างประเทศและจะยิ่งสนับสนุนการเติบโตของบริษัทเพิ่มเติมเนื่องจากประเทศลาวยังคงมีความล้าหลังของโครงสร้างพื้นฐานอยู่มาก คาดว่ากำไรบริษัทปีนี้จะเติบโต 24% และเติบโตชะลอลงเล็กน้อย แต่ยังคงแข็งแกร่ง 20% ในปี 59
ด้าน บล.แลนด์ แอนด์ เฮ้าส์ ระบุในบทวิเคราะห์ (2 ต.ค.) ว่ามาตรการกระตุ้นกำลังซื้อรากหญ้านั้น บริษัท ซีพี ออลล์ จำกัด (มหาชน) หรือ CPALL, GLOBAL ได้รับอานิสงส์มากที่สุด (GLOBAL มีประเด็นบวกจากการร่วมลงทุนใน บ.สุวันนี ซึ่งเป็นผู้นำในธุรกิจจำหน่ายสินค้าวัสดุก่อสร้างในลาวและกำลังจะเข้าตลาด LSX)